**Kostnader i landbruket som følge av fjorårets ekstremvær**

*En vekstsesong med naturskader og produksjonssvikt*

2023 har vært en svært utfordrende vekstsesong for mange bønder i Norge. Sesongen startet med tørke i sørlige deler av landet, mens det var vått og kaldt i nord. Deretter snudde været om – med store mengder nedbør og «Hans» som herjet på Østlandet, og langvarig tørke i nord. De varierende værforholdene, sammen med ekstremværet på Østlandet i august, førte både til produksjonssvikt og betydelige naturskader på landbrukets arealer og infrastruktur, samt behov for midler til opprydding. Det ble utbetalt rundt 1,7 milliarder kroner fra Norsk Naturskadepool som følge av naturskader på forsikringsbare objekter etter Hans. I tillegg kommer kostnadene som forsikringsselskapene ikke kan avregne mot Naturskadepoolen, samt kostnader som følge av skader på det som ikke er forsikringsbart, og som behandles av Landbruksdirektoratet på vegne av Statens naturskadeordning.

*Statens naturskadeordning strekker ikke til*

Statens naturskadeordning dekker skader på privat eiendom som ikke er forsikringsbart. Dette omfatter skader på jordbruks- og skogsareal, broer, veier, kaier og lignende. Ifølge Landbruksdirektoratet er det per 01.02.24 sendt inn 1983 søknader til naturskadeerstatningsordningen etter ekstremværet i august 2023. Total søknadssum for søknadene tilknyttet Hans utgjør 695 millioner kroner, men endelig faktisk utbetaling som følge av Hans er ikke avklart. En del av disse utbetalingene går til tap av matjord som følge av ekstremvær og naturskade. Tap av matjord har store konsekvenser på Norges selvforsyningsgrad og matberedskap, og det er derfor kritisk å ivareta denne knappe og ikke-fornybare ressursen.

I møte med stadig mer ekstremvær og påfølgende naturskader, er det viktig at Norge tilpasser seg klimaendringene. Naturskadeordningens hovedregel er å tilbakeføre det skadede objektet til samme standard som før. Dette er ikke tilstrekkelig i møte med hyppigere ekstreme hendelser knyttet til mer nedbør. Det er dermed avgjørende at Norge beveger seg fra et hendelsesbasert beredskap, til å fokusere på forebyggende arbeid. I tillegg til å forhindre tap av kritiske naturressurser, vil dette også være samfunnsøkonomisk gunstig. For å få til dette, er det behov for regelverksendringer og økte bevilgninger til NVEs flom- og skredsikringsarbeid – også for det ikke forsikringsbare, som jordbruksareal og jordbruksarealet sin infrastruktur.

*Produksjonssviktordningen og medfølgende kostnader*

I tillegg til utgifter gjennom naturskadeordningen som følge av årets ekstremvær, har de klimatiske forholdene også ført til stor produksjonssvikt. Formålet med ordningen om utbetaling av statlig tilskudd til produksjonssvikt er å redusere tap som oppstår etter vesentlig svikt i planteproduksjonen som følge av klimatiske forhold. Ifølge Landbruksdirektoratet, er søkeomfanget i et «gjennomsnittsår» på rundt 1000 søknader. Etter prognoser fra september, beregnet direktoratet med å motta rundt 6600 søknader for vekstsesongen i 2023, og antok ut fra dette at tilskuddsbeløpet ville ligge på rundt 560 millioner kroner. Endelig antall mottatte søknader for 2023 ble totalt 7466. Det antas derfor at de totale utbetalingene for 2023 vil være noe høyere enn anslaget fra september. Produksjonssvikt som følge av klimatiske forhold og ekstremvær medfører også store kostnader for de berørte produsentene som selv må bære et tap på 30 % av normalavling før de kan søke tilskudd, samt tap over ordningens maksimalsatser på de ulike vekstgruppene.

*Beredskapsarbeidet må tilpasses klimaendringene*

Klimaendringer og hyppigere ekstremværhendelser fører altså til betydelige kostnader også utover det som dekkes av Norsk Naturskadepool og forsikringsselskapene. I tillegg mister vi uerstattelig matjord, som vil være kritisk for en bærekraftig naturressursforvaltning i Norge fremover. På grunn av manglende midler til NVEs flom- og skredsikringsarbeid, prioriteres det i dag kun å sikre eksisterende bebyggelse og andre forsikringsbare objekter. NVE har i flere år bedt om en vesentlig økning i midler for å gjennomføre tilstrekkelig sikringsarbeid i møte med stadig mer ekstremvær, uten å ha fått medhold i dette. Samtidig blir gjenopprettende tiltak *etter* at en skade har oppstått, stadig mer kostbart. Det må derfor stilles spørsmål ved om Norge har råd til å la være og gjennomføre koordinert forebyggende sikringsarbeid i møte med samtidens realitet – som er økte klimaendringer og påfølgende hyppigere ekstremværhendelser. Utfordrende vassdrag må ses på i en helhetlig sammenheng. Dersom NVE mottar mer midler til sitt flom- og skredsikringsarbeid, må det gis rom for å gjennomføre helt nødvendige sikringstiltak for å beskytte landbrukets arealer og infrastruktur. Som et ledd i dette arbeidet, må staten prioritere å forenkle regelverket – slik at nødvendige sikringstiltak for å redusere konsekvensene av de stadig økende klimaendringene enklere kan gjennomføres. Konkrete tiltak er masseuttak i vassdrag, plastring og annen forebygging langs vassdragskanten, og bevisst regulering av vannmagasinene i vassdragene som er regulert til kraftproduksjon før varslet ekstremvær. Slik klimatilpasning er kritisk for å bevare landets matproduksjonsgrunnlag.